Fem mænd fremstilles fredag i et grundlovsforhør. De er anholdt i forbindelse med fund af stor mængde kokain.

13 kilo kokain og 300.000 kroner i forskellig valuta.

Det er, hvad Københavns Politis særlige efterforskningsfælleskab fandt ved flere ransagninger på Sydvestsjælland og på Københavns Vestegn natten til torsdag.

Ved ransagningerne har politiet også anholdt fem mænd i alderen 19 til 44 år.

De vil senere fredag blive fremstillet i et grundlovsforhør i Retten i Glostrup. Anklageren vil begære om lukkede døre.

Værdi på omkring 6,5 millioner kroner

Kokainen vurderes at have en værdi på gadeplan på omkring 6,5 millioner kroner.

Københavns Politi har i længere tid efterforsket en gruppe, som politiet vurderer, er en del af et internationalt kriminelt netværk.

Det vurderes, at netværket leverer store mængder narko til forskellige grupper og personer i Danmark.

- Efterforskningen i den konkrete sag og ikke mindst det store beslag på 13 kilo kokain dokumenterer, at der indsmugles store mængder narkotika gennem internationale netværk til Danmark, og at der her i Danmark er "aftagernetværk", der kan videredistribuere disse stoffer, siger politiinspektør Flemming Madsen.